TARYBOS REZOLIUCIJA

2009 m. kovo 16 d.

dėl 2009–2012 m. ES kovos su intelektinės nuosavybės teisių pažeidimais muitinės veiksmų plano

(2009/C 71/01)

EUROPOS SĄJUNGOS TARYBA,

ATSIŽVELGDAMA Į:

ATKREIPDAMA DĖMESĮ Į:

PATVIRTINA:

PRAŠO:

(1) Komisijos komunikatas Europos Vadovų Tarybai „Strateginė atnaujintos Lisabonos strategijos ekonomikos augimui ir darbo vietų kūrimui ataskaita. Naujo ciklo pradžia (2008–2010 m.) – Pokyčių tempo palaikymas“ (COM(2007) 803 galutinis).

PRIEDAS

2009–2012 m. ES kovos su intelektinės nuosavybės teisių pažeidimais muitinės veiksmų planas

Įvadas

Komisija ir valstybės narės apžvelgė 2005–2008 m. ES veiklą, susijusią su muitinės priemonėmis, skirtomis intelektinės nuosavybės teisių (INT) užtikrinimui ankstesnio kovos su prekių klastojimu (1) muitinės veiksmų plano įgyvendinimo laikotarpiu. Nustatyta, kad Tarybos reglamento (EB) Nr. 1383/2003 įgyvendinimas ir veiksmų plane numatyta veikla buvo tinkamas atsakas kovojant su prekyba suklastotomis prekėmis. Remiantis Komisijos paskelbtais metiniais statistiniais duomenimis, buvo suintensyvinta muitinės veikla ir bendradarbiavimas su teisių turėtojais.

Tačiau pripažinta, kad didėjant konfiskuojamų prekių įvairovei ir atsiradus naujoms tendencijoms, pavyzdžiui, internetu parduodamų prekių mažų siuntų importui, reikalingos kitos priemonės ir kad su šiuo reiškiniu negalima taikstytis. Buvo pabrėžta būtinybė reaguoti į šią didėjančią problemą, nes prekyba suklastotomis prekėmis kelia realų pavojų kiekvienam piliečiui ir visai visuomenei.

Komisijos manymu, turi būti toliau dedamos pastangos, kurių ėmėsi muitinės ekonominiams interesams ir piliečių sveikatai apsaugoti bei saugai užtikrinti, ir buvo rekomenduota parengti tolesnių veiksmų planą. Toks planas turėtų apimti pagrindines ankstesniame plane numatytas sritis, būtent teisės aktus, veiklos vykdymą, pramonės sektoriaus bendradarbiavimą, tarptautinį bendradarbiavimą ir ryšių palaikymą. Naujame plane turėtų būti atsižvelgta į atitinkamus pokyčius muitinės srityje, pavyzdžiui, atnaujintą Bendrijos muitinės kodeksą, taip pat išorės veiksnius, pavyzdžiui, pardavimų internetu padidėjimą. Visų pirma naujame ES veiksmų plane turėtų būti akcentuojamas:

— galiojančių intelektinės nuosavybės teisių srities teisės aktų tobulinimas ir, jei būtina, dalinis keitimas,

— bendradarbiavimo su teisių turėtojais gerinimas,

— muitinių operatyvaus bendradarbiavimo Europos Sąjungoje ir su trečiosiomis šalimis stiprinimas,

— tolesnio tarptautinio bendradarbiavimo intelektinės nuosavybės teisių užtikrinimo srityje plėtojimas,

— viešumo ir informuotumo didinimas, ir

— prekybos internetu problemos sprendimas ir specialus muitinės pareigūnų mokymas.

Be to, naujame plane reikėtų atsižvelgti į kitas naujas pavojų visuomenei keliančių suklastotų prekių platinimo tendencijas ir formas, atsirandančias dėl pasaulio prekybos globalizacijos ir vis didesnio organizuoto nusikalstamumo šioje srityje.

Valstybės narės ir Komisija glaudžiai bendradarbiavo įvairiais klausimais, susijusiais su muitinės veiklos intelektinės nuosavybės teisių užtikrinimo srityje dabartinės sistemos nagrinėjimu. Visos valstybės narės nurodė, kad intelektinės nuosavybės teisių apsauga joms yra aiškus prioritetas, o daugelis manė, kad siekiant efektyvesnės muitinės veiklos intelektinės nuosavybės teisių srityje, būtų tikslinga parengti ir pradėti naudoti bendrą informacinę duomenų bazę, kurioje būtų laikomi patvirtinti prašymai taikyti priemones.

Tarybos 2008 m. rugsėjo 25 d. rezoliucijoje dėl išsamaus Europos kovos su prekių klastojimu ir piratavimu veiksmų plano Taryba paprašė Komisijos ir valstybių narių pateikti naują kovos su prekių klastojimu 2009–2012 m. muitinės veiksmų planą.

Aukšto lygio seminaro dėl kovos su prekių klastojimu išvados

Muitinės veiklos intelektinės nuosavybės teisių užtikrinimo srityje nagrinėjimas buvo baigtas 2008 m. lapkričio 25–26 d. Paryžiuje surengtame Aukšto lygio seminare Prancūzijos pirmininkavimo pabaigoje.

Seminaro tikslas buvo apsvarstyti muitinės veiksmus kovojant su prekių klastojimu. Valstybių narių muitinių generaliniai direktoriai ir Komisija padarė išvadą, kad būsimame muitinės veiksmų plane turėtų būti sprendžiamos toliau nurodytos keturios pagrindinės su prekių klastojimu susijusios problemos.

1. Pavojingos suklastotos prekės

Vartotojas turėtų būti informuojamas apie padarinius, kurie kartais būna labai sunkūs, susijusius su suklastotomis prekėmis, rengiant informuotumo didinimo kampanijas ES lygiu, kuriose galėtų dalyvauti ir muitinė. Teisės aktus ir procedūras tiek Bendrijos, tiek nacionaliniu lygiu, jei būtina, reikėtų iš dalies keisti, kad būtų sustiprinti muitinės pajėgumai sulaikyti suklastotas prekes. Ypač daug dėmesio reikėtų skirti tam, kad būtų suderintos priemonės, susijusios su supaprastintomis procedūromis ir prekių, pagamintų pažeidžiant intelektinės nuosavybės teises, nedideliais kiekiais.

2. Organizuotas nusikalstamumas

Europos stebėsenos centras, prie kurio veiklos galėtų svariai prisidėti muitinė ir kuriame būtų galima keistis geriausios praktikos pavyzdžiais, sudarytų galimybę reguliariai vertinti ir analizuoti besiplečiantį organizuoto nusikalstamumo prekių klastojime reiškinį. Suinteresuotųjų subjektų bendradarbiavimas turėtų būti stiprinamas kuriant elektronines keitimosi informacija sistemas. Bendrijos lygiu reikia vykdyti rizikos analizę ir ją tobulinti pasinaudojant esamais mechanizmais. Bus parengti bendri Europos muitinių veiksmai, skirti tam tikroms temoms ar sektoriams. Bus stiprinama itin svarbi muitinės ir pramonės sektoriaus partnerystė.

3. Prekių klastojimo globalizacija

Muitinės veiksmų planas su Kinija, kurį užbaigė Komisijos tarnybos, sudarytų galimybę keistis informacija, o šios šalies pareigūnams – kovoti su prekių klastojimu. Valstybės narės ir Komisija toliau sieks, kad dabar vykstančiose derybose dėl siūlomo prekybos susitarimo dėl kovos su prekių klastojimu būtų patvirtintos veiksmingos pasienio priemonės. Bus stiprinamas tarptautinis bendradarbiavimas keičiantis informacija bei vykdant bendras operacijas kartu su pagrindinėmis šalimis partnerėmis.

4. Prekyba suklastotomis prekėmis internetu

Visos valstybės narės turėtų atidžiai išnagrinėti prekybos internetu reiškinį ir keistis geriausios praktikos pavyzdžiais. Bus organizuojami seminarai ir darbo grupės siekiant sudaryti susitarimo memorandumus su interneto platformomis ir elektroninius atsiskaitymus vykdančiomis finansų įstaigomis, kad būtų keičiamasi informacija ir praktikos pavyzdžiais suklastotų prekių profesionalių prekeivių stebėsenos ir nustatymo srityje.

2009–2012 m. ES kovos su intelektinės nuosavybės teisių pažeidimais muitinės veiksmų planas

Pripažįstama, kad yra dalykų, darančių poveikį muitinės darbui ir efektyvumui, jei muitinės administracijos yra nors kiek priklausomos nuo pokyčių kitose politikos srityse, ypač teisės aktų, susijusių su intelektinės nuosavybės teisėmis, suderinimo srityje ir sankcijų, taikomų prekybai prekėmis, pagamintoms pažeidžiant intelektinės nuosavybės teises, srityje. Be to, būtina stiprinti bendradarbiavimą su kitoms teisėsaugos institucijomis nacionaliniu lygiu. Norint patenkinti šiuos poreikius, valstybės narės turi pripažinti dėl prekių klastojimo kylančius pavojus ir kad yra bendrai suinteresuotos koordinuotai ir suderintai kovoti su šiais pavojais. Be to, naują ES veiksmų planą būtų galima lengvai panaudoti kaip tinkamą pagrindą nacionaliniam kovos su intelektinės nuosavybės teisių pažeidimais veiksmų planui parengti kiekvienoje valstybėje narėje.

Taip pat pažymima, kad kovojant su prekyba suklastotomis prekėmis Komisija ir valstybių narių muitinės administracijos turi svariai prisidėti steigiant Europos kovos su prekių klastojimu stebėsenos centrą. Įsteigus stebėsenos centrą jam turėtų būti teikiama atitinkama informacija apie muitinės veiklą, susijusią su intelektinės nuosavybės teisių užtikrinimu pasienyje.

Peržiūros mechanizmas

Komisija taip pat mano, kad reikėtų nustatyti peržiūros mechanizmą plane numatytos veiklos įgyvendinimui stebėti. Šiuo tikslu kiekvienų veiksmų plano metų pabaigoje Komisija, bendradarbiaudama su Tarybai pirmininkaujančia valstybe nare, pateiks apžvalgą. Paskutiniaisiais veiksmų plano metais Komisija kartu su valstybėmis narėmis parengs išsamesnę ataskaitą.

Išvada

Atsižvelgiant į Tarybos prašymą, priede pateikiamas 2009–2012 m. ES kovos su intelektinės nuosavybės teisių pažeidimais muitinės veiksmų planas, kuriame numatyta plačios apimties muitinės veikla, siekiant kovoti su prekyba prekėmis, pagamintoms pažeidžiant intelektinės nuosavybės teises.

(1) Šiame dokumente „prekių klastojimas“ vartojamas kaip bendras terminas, apimantis intelektinės nuosavybės teisių pažeidimus, kuriems taikomos Tarybos reglamento (EB) Nr. 1383/2003 nuostatos.